Stanovisko Komisie v súlade s článkom 251 ods. 2 tretí pododsek písm. c) Zmluvy o ES k pozmeňujúcim a doplňujúcim návrhom Európskeho parlamentu k spoločnej pozícii Rady, ktoré sa týka návrhu smernice Európskeho Parlamentu a Rady o nakladaní s odpadmi tažobného priemyslu a ktorou sa mení a dopĺňa smernica 2004/35/ES ktorým sa mení a dopĺňa návrh Komisie podľa článku 250 ods. 2 Zmluvy o založení ES /* KOM/2005/0477 v konečnom znení - COD 2003/0107 */





[pic] | KOMISIA EURÓPSKYCH SPOLOčENSTIEV | Brusel 28.9.2005 KOM(2005) 477 v konečnom znení 2003/0107 (COD) STANOVISKO KOMISIE v súlade s článkom 251 ods. 2 tretí pododsek písm. c) Zmluvy o ES k pozmeňujúcim a doplňujúcim návrhom Európskeho parlamentu k spoločnej pozícii Rady, ktoré sa týka návrhu SMERNICE EURÓPSKEHO PARLAMENTU A RADY o nakladaní s odpadmi tažobného priemyslu a ktorou sa mení a dopĺňa smernica 2004/35/ES KTORÝM SA MENÍ A DOPĺňA NÁVRH KOMISIEpodľa článku 250 ods. 2 Zmluvy o založení ES STANOVISKO KOMISIE v súlade s článkom 251 ods. 2 tretí pododsek písm. c) Zmluvy o ES k pozmeňujúcim a doplňujúcim návrhom Európskeho parlamentu k spoločnej pozícii Rady, ktoré sa týka návrhu SMERNICE EURÓPSKEHO PARLAMENTU A RADY o nakladaní s odpadmi tažobného priemyslu a ktorou sa mení a dopĺňa smernica 2004/35/ES 1. ÚVOD V článku 251 ods. 2 tretí pododsek písm. c) Zmluvy o ES sa ustanovuje, že Komisia predloží stanovisko k pozmeňujúcim a doplňujúcim návrhom Európskeho parlamentu predloženým v druhom čítaní. Stanovisko Komisie k 36 pozmeňujúcim a doplňujúcim návrhom predloženým Parlamentom je uvedené nižšie. 2. SÚVISLOSTI Návrh KOM(2003) 319 v konečnom znení bol v súlade so spolurozhodovacím postupom stanoveným v článku 175 ods. 1 Zmluvy o ES predložený Európskemu parlamentu a Rade 2. júna 2003. Európsky hospodársky a sociálny výbor predložil svoje stanovisko 11. decembra 2003. Výbor regiónov predložil svoje stanovisko 12. februára 2004. Európsky parlament predložil svoje stanovisko v prvom čítaní 31. marca 2004. Po predložení stanoviska Európskeho parlamentu a podľa článku 251 ods. 2 Zmluvy o ES prijala Rada 12. apríla 2005 spoločnú pozíciu. Oznámenie Komisie o spoločnej pozícii bolo prijaté 27. apríla 2005 a Európsky parlament prijal svoju pozíciu v druhom čítaní 6. septembra 2005. 3. ÚčEL NÁVRHU Cieľom navrhovanej smernice je minimalizovať vplyvy znečistených priesakových vôd zo zariadení na likvidáciu odpadov na životné prostredie a zdravie ľudí a predchádzať následkom havárií alebo ich minimalizovať predovšetkým prostredníctvom zabezpečenia dlhodobej stability kalových priehrad a odpadových háld. Smernica je odozvou na závažné havárie týkajúce sa banského odpadu, ku ktorým došlo v Európe v rokoch 1998 a 2000, pričom jej zmyslom je vytvoriť primeraný právny rámec pre správne nakladanie s takýmto odpadom. 4. Stanovisko Komisie k pozmeňujúcim a doplňujúcim návrhom Európskeho parlamentu Európsky parlament prijal 6. septembra 2005 36 zo 48 pozmeňujúcich a doplňujúcich návrhov, ktoré boli predložené. Z týchto 36 prijatých pozmeňujúcich a doplňujúcich návrhov môže Komisia prijať 8 pozmeňujúcich návrhov v celom rozsahu, 1 pozmeňujúci návrh sčasti a ďalšie 4 pozmeňujúce a doplňujúce návrhy môže prijať v zásade. Z prijatých pozmeňujúcich a doplňujúcich návrhov je pre Komisiu neprijateľných 23. 4.1. Pozmeňujúce a doplňujúce návrhy prijaté Komisiou 4.1.1. Pozmeňujúce a doplňujúce návrhy prijaté v celom rozsahu Pozmeňujúcim a doplňujúcim návrhom č. 14 sa spresňuje vymedzenie pojmu „hrádza“ v článku 3 ods. 11 a pozmeňujúcimi a doplňujúcimi návrhmi č. 17 , 18 a 21 sa objasňuje náplň programov odpadového hospodárstva. Pozmeňujúcimi a doplňujúcimi návrhmi č. 29 , 30 , 32 a 33 sa objasňujú uplatniteľné povinnosti týkajúce sa ochrany vôd a ustanovujú sa v nich priame odkazy na právne predpisy EÚ o vodách. Komisia zastáva názor, že tieto pozmeňujúce a doplňujúce návrhy sú v súlade so súčasným znením smernice, skvalitňujú jej text a uľahčia jej implementáciu. Komisia ich z tohto dôvodu môže prijať. 4.1.2. Pozmeňujúce a doplňujúce návrhy prijaté sčasti V pozmeňujúcom a doplňujúcom návrhu č. 39 sa navrhuje, aby sa finančná záruka pravidelne upravovala vzhľadom na potrebné sanačné práce, čo je v súlade so zmyslom daného ustanovenia a je prijateľné. Druhá časť tohto pozmeňujúceho a doplňujúceho návrhu, v ktorej sa konkretizuje, že takéto úpravy sa vzťahujú na sanačné práce na pôde v rámci danej lokality, ako aj na pôde priamo postihnutej pôsobením zariadenia na nakladanie s odpadmi, sa však nepovažuje za účelnú. Článok 14 ods. 3 by po vykonaní zmien a doplnení znel takto: “3. Výška záruky sa upravuje pravidelne vzhľadom na akúkoľvek sanačnú prácu, ktorú je potrebné uskutočniť na zariadení na nakladanie s odpadmi.“ 4.1.3. Pozmeňujúce a doplňujúce návrhy prijaté v zásade Na základe pozmeňujúceho a doplňujúceho návrhu č. 4 sa v odôvodnení 14 vysvetľuje, že prevencia vzniku odpadov je jedným z cieľov programov odpadového hospodárstva. Je to v súlade s článkom 5 ods. 1, ale v záujme konzistencie by sa namiesto použitého výrazu mal použiť výraz „minimalizácia“. Na základe pozmeňujúceho a doplňujúceho návrhu č. 10 sa presadzuje, aby sa environmentálne otázky zohľadňovali v iných politikách. Takýto návrh je možné podporiť, ale navrhované znenie lepšie zodpovedá charakteru odôvodnenia, a nie článku smernice. Podľa pozmeňujúceho a doplňujúceho návrhu 23 má žiadosť o povolenie obsahovať informácie o vyťažených nerastoch a odstránenej hlušine. Na základe týchto údajov sa bližšie upresní opis vlastností odpadu, ktorý sa ako súčasť programu odpadového hospodárstva vyžaduje na účely vydania povolenia. Zavedenie týchto údajov je prijateľné, ale vhodnejšie by bolo zahrnúť ich do prílohy II. Chránené oblasti sú dôležitým faktorom, ktorý je potrebné zohľadňovať pri výbere lokality zariadenia na nakladanie s odpadmi, a preto je možné podporiť pozmeňujúci a doplňujúci návrh č. 27 . Komisia však z dôvodu jasnosti navrhuje v prípade článku 11 ods. 2 písm. a) toto znenie: „aa) pri výbere lokality zariadenia na nakladanie s odpadmi sa zohľadňujú záväzky Spoločenstva alebo jednotlivých členských štátov vo vzťahu ku chráneným oblastiam, ab) zariadenie na nakladanie s odpadmi sa vhodne umiestni tak, aby sa zohľadnili predovšetkým geologické, hydrogeologické a geotechnické faktory a ..." 4.2. Pozmeňujúce a doplňujúce návrhy, ktoré Komisia zamietla Pozmeňujúcim a doplňujúcim návrhom č. 3 sa vypúšťa odôvodnenie, v ktorom sa odkazuje na rádioaktívny ťažobný odpad. Komisia sa domnieva, že toto odôvodnenie je potrebné, keďže objasňuje prepojenie na potenciálne relevantné právne predpisy v rámci Zmluvy o Euratome. Pozmeňujúcim a doplňujúcim návrhom č. 8 sa upravuje odôvodnenie 31 tým, že sa zdôrazňuje zodpovednosť Spoločenstva a členských štátov za sanáciu opustených skládok odpadu, ktoré závažným spôsobom znečisťujú prostredie, a že sa na jeho základe podnecuje k používaniu finančných prostriedkov Spoločenstva na takéto účely. Komisia sa domnieva, že na základe súčasného znenia sa poskytuje vhodnejšie odôvodnenie zodpovedajúceho článku (článok 20) a odkaz na finančné prostriedky EÚ je nadbytočný. Pozmeňujúcimi a doplňujúcimi návrhmi č. 48 , 49 a 50 sa upravuje vymedzenie pojmu „úprava nerastných surovín“ takým spôsobom, aby sa vzťahoval aj na pálenie vápenca. Komisia nemôže prijať tieto návrhy, keďže v tomto prípade nejde o úpravu nerastnej suroviny ale o priemyselnú výrobnú činnosť, na ktorú sa nevzťahuje rozsah pôsobnosti tejto smernice. Pokiaľ ide o programy odpadového hospodárstva, pozmeňujúcimi a doplňujúcimi návrhmi č. 16 a 19 sa zavádzajú prvky, ktoré sú už zapracované v smernici a pozmeňujúcim a doplňujúcim návrhom č. 20 sa zavádzajú normatívne prvky, ktoré sú už implicitne pokryté článkom 5 ods. 3 písm. f). Komisia sa preto domnieva, že tieto pozmeňujúce a doplňujúce návrhy nie sú potrebné. Pozmeňujúcim a doplňujúcim návrhom č. 22 sa upravujú ciele havarijných plánov. Keďže súčasné znenie je dostatočne jasné a konzistentné, tento návrh nie je prijateľný. Podľa pozmeňujúceho a doplňujúceho návrhu č. 24 sa vyžaduje, aby sa program odpadového hospodárstva uvedený v žiadosti o povolenie schvaľoval vopred. To však nie je potrebné, keďže je možné ho schváliť taktiež v rámci povoľovacieho postupu. V pozmeňujúcom a doplňujúcom návrhu č. 25 sa upresňuje, že informácie obsiahnuté v povolení sa použijú na vypracovanie inventárov zariadení na nakladanie s odpadmi. To sa nepovažuje za potrebné, pretože v súčasnom znení článku 7 ods. 5 sa prostredníctvom slovného spojenia „ štatistické účely“ zabezpečí cieľ, ktorý sa sleduje týmto pozmeňujúcim a doplňujúcim návrhom. Podľa pozmeňujúceho a doplňujúceho návrhu č. 26 sa pôsobnosť opatrení podľa článku 10, ktorý sa vzťahuje na opätovné umiestňovanie odpadu do ťažobných jám, rozširuje na „iný vyťažený materiál“, ktorý sa tam umiestňuje, ako aj na ťažobné jamy ako také. To nie je prípustné, pretože to nezodpovedá zmyslu smernice a nespadá do rozsahu jej pôsobnosti. Pozmeňujúcim a doplňujúcim návrhom č. 31 sa stanovuje frekvencia monitorovania v období po úprave zariadenia. O tom však môžu najlepšie rozhodnúť príslušné orgány na základe posúdenia každého jednotlivého prípadu, a preto nie je možné podporiť tento pozmeňujúci a doplňujúci návrh. Pokiaľ ide o ochranu vôd, na základe pozmeňujúceho a doplňujúceho návrhu č. 34 sa vyžaduje, aby kontaminovaná voda a výluh zodpovedali požiadavkám podľa smerníc EÚ o vodách. Tento odkaz sa však nepovažuje za potrebný, keďže záväzky Komisie platia nezávisle od neho. Takisto nie je potrebné vyžadovať úpravu „akejkoľvek inej odpadovej vody“, čo sa tiež navrhuje v tom istom pozmeňujúcom a doplňujúcom návrhu, keďže výraz „výluh“ je dostatočne široko vymedzený. Pozmeňujúcimi a doplňujúcimi návrhmi č. 6 a 35 sa upravuje znenie odôvodnenia 25 a článku 13 ods. 4 tak, že sa zakazuje vypúšťanie odpadu do vodného recipientu kým, sa nepreukáže dodržanie požiadaviek podľa rámcovej smernice o vodách 2000/60/ES. Táto zmena však nie je potrebná, pretože súčasným znením sa dosiahne rovnaký výsledok. Pozmeňujúcim a doplňujúcim návrhom č. 36 sa zavádzajú opatrenia súvisiace so zaplavenými ťažobnými jamami. Nie je možné ho podporiť, pretože táto otázka environmentálneho významu nespadá do rozsahu pôsobnosti tejto smernice, ale je upravená zodpovedajúcim spôsobom v rámcovej smernici o vodách 2000/60/ES. Pokiaľ ide o finančné záruky, podľa pozmeňujúceho a doplňujúceho návrhu č. 37 sa vyžaduje, aby Komisia schvaľovala príslušné vnútroštátne postupy, čo je neprijateľné, pretože vhodnosť takých programov lepšie posúdia príslušné orgány členských štátov. Ani pozmeňujúce a doplňujúce návrhy č. 7 , resp. 38 k odôvodneniu 7, resp. článku 14 ods. 1 písm. b nie sú prijateľné, pretože na základe súčasného znenia sa zabezpečuje účelný spôsob výpočtu potrebnej čiastky finančných prostriedkov. Pozmeňujúcim a doplňujúcim návrhom č. 42 sa zavádzajú požiadavky, ktoré sa majú uplatňovať počas prechodného obdobia poskytnutého existujúcim zariadeniam na nakladanie s odpadmi, a to predovšetkým povinnosť dosiahnuť súlad s požiadavkami rámcovej smernice o vodách. Také povinnosti by mali príliš normatívny charakter a nie je možné ich prijať aj vzhľadom na to, že v prípade existujúcich zariadení bude nezávisle od toho potrebné zabezpečiť súlad s normami rámcovej smernice o vodách 75/442/EHS, ako aj s požiadavkami smernice 2000/60/ES, smernice 76/464/EHS o nebezpečných látkach a smernice 80/68/EHS o ochrane podzemnej vody. Pozmeňujúcim a doplňujúcim návrhom č. 43 sa vypúšťa text, v ktorom sa odkazuje na prechodné ustanovenia týkajúce zariadení, ktoré nie sú v prevádzke, ale ešte nie sú uzatvorené. Na základe súčasného znenia sa poskytuje účelný spôsob riešenia špecifických situácií a potrebné prísne environmentálne ochranné opatrenia. Tento pozmeňujúci a doplňujúci návrh preto nie je prijateľný. Pokiaľ ide o novopristupujúce členské štáty, pozmeňujúcim a doplňujúcim návrhom č. 9 sa zavádza odôvodnenie, ktorým sa zdôrazňuje význam smernice. Komisia sa domnieva, že to nie je potrebné, pretože pristupujúcim krajinám vznikne povinnosť transponovať a implementovať smernicu od dátumu pristúpenia, pričom do toho momentu Komisia sleduje príslušné napredovanie. Okrem toho sa v pozmeňujúcom a doplňujúcom návrhu č. 44 ustanovuje, že nesmie dôjsť k spochybneniu cieľov smernice z dôvodu akýchkoľvek výnimiek udelených týmto krajinám. Na základe tohto ustanovenia by však mohlo dôjsť k obmedzeniu oprávnenia Rady udeľovať dočasné výnimky, ktoré je zakotvené v zmluve o pristúpení, a preto je neprijateľné. Na základe pozmeňujúceho a doplňujúceho návrhu č. 45 sa prechodné obdobie skracuje z 24 mesiacov na 18 mesiacov. To nie je prípustné, pretože na zabezpečenie patričnej transpozície tejto smernice sa vyžaduje 24 mesiacov. 5. ZÁVER Podľa článku 250 ods. 2 Zmluvy o založení ES Komisia mení a dopĺňa svoj návrh, ako je uvedené v texte.